<classify> WAZIRI Mkuu, Kassim Majaliwa amewataka viongozi wa vyama vya ushirika nchini kutumia vizuri rasilimali za vyama hivyo na kwamba serikali haitalipa deni lolote lililokopwa na vyama hivyo.Ametoa agizo hilo wakati akizungumza kwa nyakati tofauti na wafanyabiashara na wadau wa zao la kahawa baada ya kuwasili mjini Bukoba kwa ajili ya ziara ya kikazi mkoani Kagera.Biashara ya kununua madeni yaliyokopwa na vyama vya ushirika haipo kwenye Serikali hii ya Awamu ya Tano, badala yake itawachukulia hatua wote waliohusika na ubadhirifu huo, amesema.Waziri Mkuu amepiga marufuku wafanyabiashara kuwaibia wakulima kwa kununua kahawa mbichi ikiwa shambani maarufu kama butura.Amesema serikali itachukua hatua kali kwa viongozi wa vyama vya ushirika ambao si waaminifu na wabadhirifu wa mali za ushirika na kusema wanataka wakulima wapate fedha.Kwa mujibu wa Waziri Mkuu serikali itahakikisha wafanyabiashara wote, hususani wa mazao ya kilimo wanakuwa na mfumo sahihi wa ununuzi wa mazao utakaoongeza tija kwao na kwa wakulima.Alisema kwa sasa Serikali inataka kuondoa mfumo uliopo wa vyama vya ushirika kufanya biashara na badala yake jukumu hilo libakie kwa wafanyabiashara.Kadhalika, aliwataka wafanyabiashara hao waihakikishie serikali kwamba watanunua kahawa yote iliyopo kwa wakulima pamoja na kwenye vyama vya ushirika. Wafanyabiashara wameridhia kununua kahawa yote.Awali, Waziri wa Kilimo Dk Charles Tizeba alisema katika msimu wa mwaka huu jumla ya kilogramu 3,000,464 za kahawa isiyokobolewa na kilogramu 8,191,86 za kahawa safi hazijanunuliwa.Alisema vyama vya ushirika vinakabiliwa na kiwango kidogo cha kahawa kinachonunuliwa mnadani na wakati mwingine kutonunuliwa kutokana na kushuka kwa bei katika soko la dunia.Changamoto nyingine ni kuwapo taarifa za upotoshaji kwa wakulima kutoka kwa walanguzi za kuzuia wakulima kukusanya kahawa yao kupitia vyama vya Ushirika vya Msingi kuwa wao watanunua na kuwapatia bei nzuri.  <topic>: kitaifa 